Qirg‘iziston milliy xavfsizlik qo‘mitasi rahbari iste’foga chiqishini ma’lum qildi

Qirg‘iziston milliy xavfsizlik qo‘mitasi rahbari Orozbek Opumbayev iste’foga chiqishni xohlayotganini ma’lum qildi. Bu haqda Sputnik xabar berdi.

7-avgust kuni Qo‘y-Tosh qishlog‘ida mamlakatning sobiq prezidenti Almazbek Atambayevni qo‘lga olish uchun maxsus amaliyot o‘tkazildi.
Maxsus amaliyot davomida 52 kishi jabrlandi, ulardan 11 nafari hozir shifoxonada. Bir nafar maxsus xizmat xodimi halok bo‘ldi.
“Ertalab xavfsizlik kengashi yig‘ilishida men prezidentga iste’foga chiqishimni aytdim. Yuz bergan hodisada mening ham aybim bor. O‘zimning barcha 3,5 ming askarimni jalb qilishim mumkin edi, lekin men bunday qilmadim”, — deydi Opumbayev.
Bunga qadar u “Atambayev deyarli qurolsiz yigitlarga o‘t ochishini hech kim kutmagan edi” degandi.
“Rostini aytsam, men o‘t ochishga ruxsat bermaganimdan afsusdaman”, — deydi u.